Beszámoló az önkormányzat 2024. évi étkeztetés szociális alapszolgáltatás szakmai
munkájáról


A szociális igazgatásról és szociális ellátásokról szóló 1993. évi III. törvény (továbbiakban: Szt.) 92/B. § d) pontja alapján a személyes gondoskodást nyújtó szociális intézmény állami fenntartója – jelen esetben az Önkormányzat – évente egyszer ellenőrzi, és ennek alapján értékeli a szakmai munka eredményességét. Mórágy Község Önkormányzata a szociális alapszolgáltatások közül a falugondnoki szolgáltatást és az étkeztetést látja el önállóan. 

1.) Étkeztetés, mint szociális alapszolgáltatás
Étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen
- koruk,
- egészségi állapotuk,
- fogyatékosságuk, pszichiátriai betegségük,
- szenvedélybetegségük, vagy
- hajléktalanságuk
miatt.

Mórágy Község Önkormányzata 2024. évben a szociális ellátások helyi szabályozásáról szóló 2/2015. (II.25.) önkormányzati rendelet 24. §-a szabályozta az étkeztetés módját, körét, igénybevételi szabályait.
Mórágy községben az étkeztetés alapszolgáltatás működtetésével a szociálisan rászorultak részére megoldott a napi egyszeri meleg étkezés, az ebéd biztosítása. Az ellátottak az étkeztetést saját lakóhelyükön – a falugondnoki szolgálat segítségével – tudják igénybe venni.


2.) Az ellátottak köre

Az önkormányzat közigazgatási területén élő, az Szt. valamint a helyi rendeletben meghatározott természetes személyek. Azok a személyek, akik koruk és betegségük miatt saját maguk étkezését képtelenek megoldani, vagy szociális (elsősorban anyagi) helyzetük miatt szociálisan rászorultak, legalább egyszeri étkezésük nem biztosított. Az idős személyek életminőségét elsősorban a család általános társadalmi helyzete határozza meg. Kiemelt fontosságú, hogy az idős személy gondozása és ápolása, valamint az idős felnőtt támogatása mellett a hozzátartozónak, más családtagoknak marad-e lehetősége munkavállalásra.
A település idős lakosságának életvitele különbözik. Vannak, bár egyre kevesebben, akik többgenerációs családi háztartásban élnek, de egyre gyakoribb, hogy a családok külföldre vagy
nagyobb városokba költöznek, így az idős családtagok gyakran egyedül maradnak. Az idős lakosság gazdasági helyzete minden esetben a kapott nyugdíj összegétől függ. Az alacsony nyugdíj miatt az idősek gazdasági/anyagi helyzete is nehéz.

2024. évben az étkeztetés alapszolgáltatást átlagban 46 fő vette igénybe. Az ellátottak nagyobb arányban a 60 évnél idősebb korosztályból kerülnek ki. A statisztikai adatok elemzése alapján kimutatható, hogy a legtöbb idős személy ma Magyarországon kistelepüléseken, községekben él, ahol a szolgáltatások elérhetősége számukra a legnehezebb.
Az idős személyek demográfiai összetételére jellemző, hogy életkoruk előrehaladtával, leginkább betegség következtében vált magatehetetlenné. A fogyatékosságot leginkább valamely tartós betegség idézi elő.


3.) A feladatellátás szakmai tartalma, módja

Az önkormányzat feladata az alapszolgáltatás biztosításával kapcsolatosan:
- gondoskodik a napi egyszeri meleg étel (ebéd) elkészíttetéséről,
- gondoskodik az étel lakásra történő kiszállításáról,
- gondoskodik a térítési díj beszedéséről.
A feladatellátást az önkormányzat napi egyszeri meleg étkeztetés (ebéd) megvásárlásával, illetve a falugondnoki szolgálat közreműködésével biztosítja az étel házhozszállítását.
A házhozszállítás térítésmentes. Az étel kiszállítását tehát a falugondnok végzi (működési engedély alapján) hétfőtől – péntekig 11.30 - 13.30 óráig terjedő időtartamban falugondnoki gépjárművel.
Az Önkormányzat az ellátást a Mórágyi Óvoda, valamint annak zárva tartása esetén vásárolt élelmezés útján szolgáltatóval kötött megállapodás alapján biztosítja

4.) Az ellátás igénybevételének módja, a biztosított szolgáltatás jellemzői

Az igénylők az ellátásra vonatkozó igényüket írásban Mórágy Község Önkormányzatnál nyújthatják be. Az ellátottal megállapodást köt az önkormányzat az étkeztetési alapszolgáltatás igénybevételére. A megállapodás tartalmazza az ellátás időtartamát, a térítési díj megfizetésének szabályait, a megszüntetés módját, panasztétel lehetőségét. A személyes szociális szolgáltatásban részesülő személyekről a jegyző az Szt. 18. §-a alapján és adattartalommal nyilvántartást vezet.
A megállapodás egy példánya a falugondnokhoz kerül, aki az étkeztetésben részesülőkről igénybevételi naplót vezet. Az igénybevételi napló tartalmazza a jogszabályban előírtakat, a nyilvántartás naprakész. 
Az étkeztetést igénybevevők, illetőleg az azt végző személyek személyiségi jogainak védelme a hatályos jogszabályok (Ptk., adatvédelmi törvény) rendelkezései alapján az ellátottjogi képviselő által történik.
A szolgáltatás igénybevétele során az önkormányzat az ellátottak jogait az Szt. 94/E §-a szerint, a szolgáltatást végzők jogait az Szt. 94/L §-a szerint biztosítotja.
A szolgáltatás biztosításával kapcsolatban 2024. évben panasz nem érkezett.
Jogsértésről az ellátottjogi képviselőtől sem érkezett jelzés.

5.) A térítési díj megállapításának szabályai

A személyes gondoskodást nyújtó ellátásokért – az Szt-ben meghatározott kivételektől eltekintve – térítési díjat kell fizetni.
Az Szt. alapján a fenntartó ingyenes ellátásban részesíti azt az ellátottat, aki nem rendelkezik
jövedelemmel, illetve csak nagyon alacsony jövedelemmel rendelkezik.
Mórágy községben 2024. évben (december 31-i állapot szerint) 1 fő részesült térítésmentes ellátásban.
A térítési díjat Mórágy Község Önkormányzatának a szociális ellátások helyi szabályozásáról szóló rendelet 30.§ (1) bekezdése tartalmazta.
A személyes gondoskodás körébe tartozó szociális ellátások térítési díja (intézményi térítési díj) a szolgáltatási önköltség és a normatív állami hozzájárulás különbözete.
2024. évben a térítési díj összege 800 forint volt.
A szociális alapszolgáltatás személyi térítési díjának megállapításakor a szolgáltatást igénybe vevő személy rendszeres havi jövedelmét figyelembe kell venni. Étkeztetés esetében a személyi térítési díj a szolgáltatást igénybe vevő személy rendszeres havi jövedelmének 30 %-át nem haladhatja meg.
2024. évben a fenti jogszabályi rendelkezéseknek az önkormányzat eleget tett.

6.) Szociális alapszolgáltatásban – étkeztetésben – részesültek száma 2024. évben:

800 forint térítési díjat fizetett 44 fő
Kedvezményes térítési díjat - 800 Ft alatt - fizetett 1 fő
Térítésmentes ellátásban részesült 1 fő

7.) Az étkeztetés pénzügyi vonatkozása:

	2024. év
	Kiadások összesen (ezer Ft.)

	Vásárolt étkezés összesen:
	9.420.944 Ft

	
	Bevételek (ezer Ft.)

	Térítési díj befizetés összesen
	5.966.553 Ft

	Normatív állami támogatás
	[bookmark: _GoBack]3.224.680 Ft



8.) A felügyeleti szervek ellenőrzései

2024. évben felügyeleti szerv részéről ellenőrzésre nem került sor.

9.) A szolgáltatás helye és szerepe a helyi szociális ellátórendszerben.

Mórágy Község Önkormányzata a szociális alapszolgáltatások megszervezésével nagy segítséget nyújt a szociálisan rászorulók részére saját otthonukban és lakókörnyezetükben önálló életvitelük fenntartásában, valamint egészségi állapotukból, mentális állapotukból vagy más okból származó problémáik megoldásában. Az étkeztetés, mint szociális alapszolgáltatás is ezt a célt szolgálja, mely fő feladatként jelentkezik a falugondnoki szolgálat tevékenységi körében is. 
Összegezve a 2024. évi tapasztalatokat, elmondható, hogy az étkeztetés házhozszállításával, a falugondnoki szolgálat bevonásával az étkeztetés alapszolgáltatást 2024. évben eredményesen tudta az önkormányzat működtetni.



Mórágy, 2025. május 12.



Glöckner Henrik s.k.
polgármester
